Masheikh wataka vijana wafunzwe kuhusu ndoa
Language: Swahili | Genre: News

MASHEIKH WATAKA VIJANA WAFUNZWE KUHUSU NDOA 
Wahubiri wa dini ya Kiislamu wamesema kuwa warsha za kutoa mafunzo kuhusu ndoa na ngono zitawatayarisha vijana kabla kuoa au kuolewa ili kupunguza kesi za talaka. 
Hii ni baada ya ripoti kutoka kwa mahakama ya Kadhi kuonyesha kuwa eneo la Pwani limekuwa na zaidi ya talaka 5,000 kutoka Januari hadi Septemba mwaka huu. 
Akizungumza katika warsha iliyoandaliwa na shirika la Ta'alluful Quloob katika kituo cha jamii cha Mewa mjini Mombasa, Sheikh Yusuf Abdi alisema vikao hivyo ni majukwaa muhimu vya kuandaa vijana vyema kabla ya kuingia kwenye ndoa.
Hata hivyo Sheikh huyo aliongeza kuwa mafundisho hayo yanapaswa kuendana na mafunzo ya dini. 
"Mafundisho kama haya yanapaswa kutolewa kwa vijana ambao wana miaka 18 na zaidi," Sheikh Abdi alisema.
Waliohudhuria ni zaidi ya vijana 200 kutoka sehemu mbali mbali za kaunti ya Mombasa waliokuwa na umri wa miaka 18 na zaidi na walipata mafunzo kuhusu ndoa na ngono kutoka kwa wanasaikolojia na walimu wa dini. 
Sheikh Abdi alibaini kuwa sababu kubwa ya visa vya talaka kuongezeka ni kwa sababu wahusika wengi hujitosa katika ndoa bila ya kuelewa muungano wenyewe unahusisha nini. "Kabla ya kuingia kwenye ndoa, mtu anapaswa kufanya utafiti wa kina juu ya suala ndoa. Pia, wote wawili wanapaswa kuelewa haki na majukumu yao,alisema Sheikh Abdi. 
Alipinga dhana kuwa swala la mahari lilichangia talaka huku wakisema lilichangia tu vijana kuchelewa kuoa. 
Pia aliwataka wakwe kujua mipaka yao wakati wa kushughulikia maswala yanayohusu ndoa ya watoto wao kwa sababu baadhi yao wamehusishwa na kuvunjika kwa ndoa za wanao.